LEKTIRA: Pjesme, Dobriša Cesarić

Kako napisati lektiru?

U zbirci ima oko 100 pjesama. Unatoč tome što se zbirka može pročitati u jednom danu, nemojte je tako čitati. Odvojite svaki dan jedan sat za čitanje i razmišljanje o pročitanom. Pročitajte dnevno 10-ak pjesama. U lektiru ćete zapisati svoj dnevnik čitanja. Pišite o tome o čemu ste razmišljali dok ste čitali, što ste vidjeli, jeste li pročitali nešto novo, vidite li neku stvar na drugačiji način… Pročitajte nekome pjesmu koja vam se svidjela taj dan. Pitajte ga što on čuje i vidi u pjesmi. Zapišite to. Ne morate se osvrnuti na sve pjesme, samo na one koje su na vas najviše utjecale.

Kako bi to otprilike izgledalo:

**Voćka poslije kiše**

**Izabrane pjesme**

Autor: Dobriša Cesarić

**Ponedjeljak, 2. studenog 2015.**

Danas sam počela čitati lektiru. Moram priznati da nisam još sigurna volim li ili ne volim poeziju. Možda sada postanem ljubitelj poezije, nakon što pročitam ovu knjigu. O Dobriši Cesariću već sam čula nešto na satu Hrvatskog jezika. Obrađivali smo njegovu pjesmu socijalne tematike Balada iz predgrađa.

Zbirka je podijeljena na 6 dijelova. Prvi dio se zove kao i sama zbirka Voćka poslije kiše i najkraći je, sadrži samo 7 pjesama među kojima je, naravno, i Voćka poslije kiše. Već sam čula za tu pjesmu. Iako govori o maloj voćki, znam da je to samo metafora i da zapravo govori o čovjeku, o tome kakav je čovjek u svojim najljepšim i najgorim trenutcima. Mislim da se ta pjesma može povezati s Platonovom mudrom rečenicom „Ljepota je u očima promatrača.“ jer kad nekoga volimo, onda ga vidimo prekrasnog i on blista pred našim očima. Mi smo tada njegovo sunce koje ga obasjava. No, kad ljubavi nema, on je čovjek jednak svima drugima. Običan.

Iako su sve pjesme iz ovog dijela zbirke posebne (recimo, ponekad se i sama osjećam kao ovaj Oblak iz istoimene pjesme, neshvaćena i nevidljiva, a toliko toga imam dati i reći), najviše me se dojmila Pjesma mrtvog pjesnika:

Moj prijatelju, mene više nema,Al nisam samo zemlja, samo trava,Jer knjiga ta, što držiš je u ruci,Samo je dio mene koji spava.I ko je čita - u život me budi.Probudi me, i bit ću tvoja java.

Imam osjećaj kao da kroz ove pjesme upoznajem novog prijatelja i gledam svijet oko sebe drugačije, onako kako ga je on vidio. Cesarić i ja tako ćemo zajedno nastaviti čitati ovu knjigu, a on će mi šaputati na uho o jeseni, sutonu i nekim ljubavima koje bi mogle biti slične mojima…

**Utorak, 3. studenog 2015.**

Nastavljam čitati lektiru. Drugi dio zbirke zove se Vidici srca… Itd.